การจัดการ

(1) โครงสร้างการจัดการ

คณะผู้บริหารของบริษัท ประกอบด้วย

-   คณะกรรมการบริษัท

-   คณะกรรมการตรวจสอบ

-   คณะผู้บริหาร

บริษัทมีคณะกรรมการและผู้บริหารรวมทั้งสิ้น 19 ท่าน ณ วันที่ 30 กันยายน 2548 โดยกรรมการ 2
ท่านเป็นผู้มีอำนาจลงลายมือชื่อร่วมกัน พร้อมทั้งประทับตราสำคัญของบริษัท

หน้าที่และความรับผิดชอบของคณะกรรมการบริษัท

1.  มีอำนาจและหน้าที่จัดการบริษัทให้เป็นไปตามวัตถุประสงค์ ข้อบังคับ และมติของที่ประชุมผู้ถือหุ้น

2.  มีหน้าที่กำหนดนโยบายและทิศทางการดำเนินงานของบริษัท
    และกำกับควบคุมดูแลให้ฝ่ายบริหารดำเนินการให้เป็นไปตามนโยบายที่กำหนดไว้อย่างมีประสิทธิภาพและบรรลุผล

3.  มีอำนาจและหน้าที่คัดเลือกและแต่งตั้งกรรมการตรวจสอบ

  4.
  มีหน้าที่จัดให้มีการประชุมคณะกรรมการและการประชุมสามัญประจำปีผู้ถือหุ้นตามกำหนดการและตามความจำเป็น

การสรรหากรรมการและผู้บริหาร :

1.  กรรมการของบริษัทได้รับการแต่งตั้งโดยมติที่ประชุมผู้ถือหุ้น

2.  คณะกรรมการของบริษัทประกอบด้วย กรรมการจำนวนไม่น้อยกว่า 5 คน และไม่เกินกว่า 17
    คน และกรรมการไม่น้อยกว่ากึ่งหนึ่งของจำนวนกรรมการทั้งหมดนั้น มีถิ่นที่อยู่ในราชอาณาจักร

3.  ที่ประชุมผู้ถือหุ้นเป็นผู้แต่งตั้งกรรมการโดยใช้เสียงข้างมากตามหลักเกณฑ์ และวิธีการดังต่อไปนี้

(1) ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

(2) ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตาม (1) ข้างต้น
    เลือกตั้งบุคคลที่ได้รับการเสนอชื่อเป็นกรรมการเป็นรายบุคคลไป
    ทั้งนี้ผู้ถือหุ้นจะแบ่งคะแนนเสียงของตนให้แก่ผู้ใดมากน้อยเพียงใดไม่ได้

(3) บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากัน
    เกินจำนวนที่จะพึงเลือกตั้งในครั้งนั้น ให้ผู้เป็นประธานเป็นผู้ออกเสียงชี้ขาด

ในปี2548 บริษัทมีการประชุมคณะกรรมการ 4 ครั้ง รายชื่อและตำแหน่งของคณะกรรมการ
จำนวนครั้งของการเข้าร่วมประชุม และรายชื่อเลขานุการบริษัท
ปรากฎในเอกสารข้อมูลในภาคผนวกแนบท้าย

ผู้มีอำนาจควบคุม

-   ไม่มี –

ข. คณะกรรมการตรวจสอบ

คณะกรรมการบริษัท ไทยเรยอน จำกัด (มหาชน) ได้มีมติแต่งตั้งคณะกรรมการตรวจสอบ เมื่อวันที่
29 มกราคม 2546 โดยมีวาระการดำรงตำแหน่ง 3 ปี ประกอบด้วยกรรมการอิสระ 3 คน คือ

1. นายไซยัม ซุนเดอร์ มาฮันซาเรีย ประธานคณะกรรมการตรวจสอบ

2. นายวินัย สัจเดว กรรมการตรวจสอบ

3. นายรามาคานท์ ราทิ กรรมการตรวจสอบ

4. นางมยุรี ณ รังศิลป์ เลขานุการคณะกรรมการตรวจสอบ

อำนาจหน้าที่ของคณะกรรมการตรวจสอบ

1.  ดูแลกระบวนการจัดทำและการเปิดเผยข้อมูลในรายงานทางการเงินของบริษัทฯ
    ให้มีความถูกต้องครบถ้วนและเชื่อถือได้

2.  ดูแลให้บริษัทฯ มีระบบการควบคุมภายในที่เหมาะสมและมีประสิทธิภาพ

3.  พิจารณา คัดเลือก และเสนอแต่งตั้งผู้สอบบัญชีของบริษัทฯ

4.  ดูแลให้บริษัทฯ ปฏิบัติตามข้อกำหนดและกฎหมายที่เกี่ยวข้อง

5.  ดูแลไม่ให้เกิดความขัดแย้งทางผลประโยชน์โดยเฉพาะบุคคลที่เกี่ยวโยงกัน

6.  จัดทำรายงานการกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปีของบริษัทฯ
    ซึ่งรายงานดังกล่าวต้องลงนามโดยประธานคณะกรรมการตรวจสอบ

7.  รายงานการดำเนินงานของคณะกรรมการตรวจสอบให้คณะกรรมการบริษัทฯ ทราบเป็นระยะ ๆ

  อย่างน้อยปีละ 4 ครั้ง ไตรมาสละ 1 ครั้ง

8.  ภาระกิจการอื่นใดตามที่กฎหมายกำหนด หรือ กรรมการบริษัทฯ มอบหมาย

3.  คณะผู้บริหาร

  มีอำนาจหน้าที่กำหนดนโยบายการบริหารให้สอดคล้องกับเป้าหมายของบริษัทฯ,
  แต่งตั้งถอดถอนบุคลากรในตำแหน่งบริหารระดับต่าง ๆ
  รับผิดชอบให้การดำเนินงานเป็นไปตามนโยบาย /
  เป้าหมายของคณะกรรมการบริษัทภายใต้กฎหมาย เงื่อนไข กฎ ระเบียบและข้อบังคับของบริษัทฯ
  , รับผิดชอบต่อคณะกรรมการบริษัท

รายชื่อและตำแหน่งของคณะผู้บริหารปรากฎในเอกสารข้อมูลในภาคผนวกแนบท้าย

รายงานการกำกับดูแลกิจการ

1) นโยบายเกี่ยวกับการกำกับดูแลกิจการ

คณะกรรมการบริษัทได้ตระหนักถึงบทบาท หน้าที่ และความรับผิดชอบตามหลักการกำกับดูแลกิจการที่ดี
ตลอดจนให้ความสำคัญและปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code of
Best Practices) ตามแนวทางของตลาดหลักทรัพย์แห่งประเทศไทย

บริษัทได้จัดตั้งคณะกรรมการและผู้บริหารของบริษัทเป็นผู้ดำเนินกิจการของบริษัทอย่างมืออาชีพ
คณะกรรมการบริษัทยังมีหน้าที่ดูแลกิจการของบริษัทโดยรวมเพื่อให้เกิดความมั่นใจว่าบริษัทมีการดำเนินกิจการอย่างโปร่งใส
สามารถตรวจสอบได้ มีความเป็นธรรมต่อผู้เกี่ยวข้องทุกฝ่าย
คณะกรรมการได้มีการติดตามผลการดำเนินงานอย่างใกล้ชิด รวมทั้งการสั่งงานให้แก้ไข
ปรับปรุงการดำเนินงานของกิจการอย่างถูกต้องและเหมาะสม
เพื่อให้เป็นผลดีต่อการเจริญเติบโตขององค์กร
และความสามารถในการทำกำไรอย่างยั่งยืนในระยะยาว

บริษัทดำเนินธุรกิจตามหลักการกำกับดูแลกิจการที่ดี (Good Corporate Governance)
ซึ่งครอบคลุมหลักเกณฑ์ที่ออกโดยตลาดหลักทรัพย์แห่งประเทศไทย ดังต่อไปนี้ 1) สิทธิของผู้ถือหุ้น 2)
การปฏิบัติที่เท่าเทียมกันต่อผู้ถือหุ้น 3) บทบาทของผู้มีส่วนได้เสียต่อการกำกับดูแลบริษัท 4)
การเปิดเผยและความโปร่งใส 5) ความรับผิดชอบของคณะกรรมการ
บริษัทยังได้ดำเนินการตามข้อแนะนำของการกำกับดูแลบริษัทที่ดี ดังต่อไปนี้

2) สิทธิของผู้ถือหุ้น

บริษัทได้ให้ความสำคัญต่อสิทธิของผู้ถือหุ้น เพื่อให้การปฏิบัติต่อผู้ถือหุ้นมีความเท่าเทียมกัน
โดยมุ่งมั่นที่จะให้ผู้ถือหุ้นได้รับข้อมูลของบริษัทโดยจัดทำรายงานประจำปีที่มีทั้งภาษาไทยและภาษาอังกฤษ
ให้ผู้ถือหุ้นมีสิทธิในการออกเสียง
หรือสามารถแต่งตั้งให้ประธานหรือสมาชิกในคณะกรรมการตรวจสอบซึ่งเป็นผู้บริหารอิสระ
เป็นตัวแทนเข้าร่วมหรือออกเสียงในการประชุมผู้ถือหุ้น

3) สิทธิของผู้มีส่วนได้เสีย

บริษัทได้ให้ความสำคัญต่อสิทธิของผู้มีส่วนได้เสียทุกกลุ่มที่เกี่ยวข้องกับบริษัท ทั้งสิทธิของพนักงาน
ลูกค้า เจ้าหนี้ พันธมิตรทางการค้า คู่แข่งขัน หน่วยงานของรัฐ ชุมชนและสังคม
ที่จะได้รับการปฏิบัติจากบริษัทด้วยความเป็นธรรม และเหมาะสม ทั้งนี้
บริษัทจะได้ปฏิบัติตามข้อกำหนดของกฎหมาย กฎระเบียบต่างๆ
ตลอดจนสัญญาที่เกี่ยวข้องอย่างเคร่งครัด
ฝ่ายทรัพยากรบุคคลของบริษัทจะเป็นผู้ดูแลเกี่ยวกับสิทธิประโยชน์และสวัสดิการของพนักงาน

ค่าใช้จ่ายที่เกี่ยวข้องกับพนักงานในปี 2548 เป็นเงินทั้งสิ้น 351 ล้านบาท ซึ่งในจำนวนนี้ 69
ล้านบาทเป็นค่าสวัสดิการต่างๆ เช่น เงินโบนัส เงินสมทบเข้ากองทุนสำรองเลี้ยงชีพ
ค่าประกันสังคม และเงินชดเชยค่ารักษาพยาบาล ฯลฯ
นโยบายเกี่ยวกับการจัดซื้อจัดจ้างของบริษัทยึดหลักความยุติธรรมต่อทั้งบริษัทและคู่ค้าโดยจัดให้มีระบบการจัดซื้อจัดจ้างที่โปร่งใส

4) การประชุมผู้ถือหุ้น

คณะกรรมการบริษัทมีความมุ่งมั่นและให้ความสำคัญกับการเข้าร่วมประชุมผู้ถือหุ้นที่จัดขึ้น
โดยได้กำหนดวาระการประชุมพร้อมทั้งข้อมูลต่างๆ ประกอบการประชุมในแต่ละวาระ
เพื่อส่งให้กับผู้ถือหุ้นได้รับทราบล่วงหน้าก่อนวันประชุมไม่น้อยกว่า 7 วัน ตามข้อบังคับบริษัท
และจะมีการจัดสรรเวลาการในประชุมที่เหมาะสม
เพื่อให้ผู้ถือหุ้นมีโอกาสในการซักถามและแสดงความคิดเห็นได้อย่างทั่วถึง
กำหนดการประชุมและงบการเงินของบริษัทยังได้การตีพิมพ์ในหนังสือพิมพ์รายวันชั้นนำของไทยล่วงหน้าอย่างน้อย
3 วันติดกันก่อนการประชุม

บริษัทได้จัดการประชุมสามัญประจำปีผู้ถือหุ้นในวันที่ 28 มกราคม 2548 ซึ่งรายงานประจำปี 2547
และรายงานการประชุมทั้งภาษาไทยและภาษาอังกฤษได้ถูกส่งไปล่วงหน้า
การจัดการประชุมเป็นไปตามกฎและแนวทางของสำนักงานคณะกรรมการกำกับหลักทรัพย์และตลาดหลักทรัพย์
กรรมการ 2 ท่าน และประธานบริษัทได้เข้าร่วมประชุมสามัญผู้ถือหุ้นประจำปี 2548
โดยพร้อมเพรียงกัน

5) ผู้นำและวิสัยทัศน์

บริษัทได้กำหนดบทบาทและแบ่งขอบเขตอำนาจหน้าที่ของคณะกรรมการตรวจสอบและคณะผู้บริหาร
ตามโครงสร้างการจัดการของบริษัทไว้อย่างชัดเจน
รวมทั้งการกำหนดอำนาจดำเนินการของพนักงานในแต่ละระดับ
ทั้งนี้เพื่อให้มีการปฏิบัติตามแผนงานและนโยบายที่ได้กำหนดไว้ ตลอดจนมีการกำกับดูแล ติดตามผล
และปรับปรุงแก้ไขการดำเนินงานให้ได้ตามเป้าหมายอย่างสม่ำเสมอ
โดยคณะกรรมการบริษัทได้ให้ความสำคัญและมีส่วนร่วมในการกำหนดวิสัยทัศน์ ภารกิจ กลยุทธ์
นโยบาย แผนธุรกิจและงบประมาณของบริษัทในแต่ละปี

กรรมการสองท่านรวมทั้งกรรมการตรวจสอบหนึ่งท่าน และประธานบริษัท
ผ่านการอบรมในหลักสูตรประกาศนียบัตรกรรมการบริษัท (Directors Certification
Program = DCP) ซึ่งจัดโดยสมาคมส่งเสริมสถาบันกรรมการบริษัทไทย (Thai Institute of
Directors = IOD)

6) ความขัดแย้งทางผลประโยชน์

คณะกรรมการบริษัทจะพิจารณาอย่างรอบคอบเพื่อป้องกันความขัดแย้งทางผลประโยชน์
ตามแนวทางดังต่อไปนี้

-   การปฏิบัติตามหลักเกณฑ์และเงื่อนไขของตลาดหลักทรัพย์แห่งประเทศไทย ข้อบังคับของบริษัท
    และกฎหมายที่เกี่ยวข้อง รวมทั้งการเปิดเผยรายละเอียดต่างๆ
    ของรายการระหว่างกันไว้อย่างชัดเจน

-   การดูแลไม่ให้ผู้บริหารหรือผู้เกี่ยวข้องนำข้อมูลภายในของบริษัทไปเปิดเผยหรือใช้เพื่อประโยชน์ส่วนตน
    กรรมการและทีมผู้บริหารจะไม่ได้รับอนุญาตให้ซื้อขายหุ้นของบริษัทก่อนที่จะมีการเปิดเผยข้อมูลทางการเงินแก่สาธารณะ
    กรรมการและผู้บริหารทุกคนจะต้องส่งรายงานเกี่ยวกับการซื้อขายหุ้นของบริษัทต่อเลขานุการของบริษัทในการประชุมคณะกรรมการบริหารทุกครั้ง
    และหากการซื้อขายมีมูลค่ามากกว่าร้อยละ 5
    จะต้องเสนอรายงานดังกล่าวต่อสำนักงานคณะกรรมการกำกับหลักทรัพย์และตลาดหลักทรัพย์ในวันทำการถัดไป

-   กรรมการจะไม่ได้รับอนุญาตให้ออกเสียงหรือตัดสินใจในประเด็นที่ตนเองมีส่วนเกี่ยวข้อง

-   การซื้อขายของผู้ที่เกี่ยวข้องจะต้องเปิดเผยในรายงานประจำปีและในแบบแสดงรายการข้อมูลประจำปี
    (แบบ 56-1)
    คณะกรรมการตรวจสอบและผู้สอบบัญชีจากภายนอกต้องตรวจสอบการซื้อขายของผู้ที่เกี่ยวข้องเพื่อให้แน่ใจว่าการซื้อขายดังกล่าวเป็นไปอย่างโปร่งใสและสามารถเปิดเผยต่อสาธารณะได้

7) จริยธรรมธุรกิจ

บริษัทได้กำหนดจรรยาบรรณไว้เป็นลายลักษณ์อักษร
เพื่อใช้เป็นแนวทางในการบริหารงานและดำเนินธุรกิจ โดยประกาศให้คณะกรรมการ ผู้บริหาร
และพนักงานในตำแหน่งที่สำคัญทราบ จรรยาบรรณในการดำเนินธุรกิจเพื่อเพิ่มคุณค่าให้กับองค์กร
ซึ่งบัญญัติขึ้นโดยอาศัยหลักการของ ความซื่อสัตย์ ความมุ่งมั่น ความปรารถนาอย่างแรงกล้า
ความเป็นน้ำหนึ่งใจเดียว และความรวดเร็วในการตอบสนอง นั่นคือ “ค่านิยมที่เรายึดมั่น”
ทั้งนี้ได้มีการแจกจ่ายคู่มือและจัดให้มีการประชุมเชิงปฏิบัติการเพื่อให้ทุกคนตระหนักและยึดมั่นในค่านิยมของบริษัท

8) การถ่วงดุลของกรรมการอิสระซึ่งมิได้ดำรงตำแหน่งผู้บริหาร

คณะกรรมการชุดปัจจุบันทุกท่านไม่เป็นผู้บริหาร มีอำนาจเต็มในการตรวจสอบได้เสมอ
คณะกรรมการบริษัทมีจำนวนทั้งสิ้น 10 ท่าน ซึ่งประกอบด้วยกรรมการที่เป็นอิสระ จำนวน 3 ท่าน
คณะกรรมการอิสระจะต้องมีคุณสมบัติครบตามที่คณะกรรมการหลักทรัพย์แห่งประเทศไทยกำหนดไว้คือ
เป็นอิสระจากผู้ที่ถือหุ้นหรือกลุ่มผู้ถือหุ้นรายใหญ่
ไม่เป็นพนักงานหรือที่ปรึกษาซึ่งรับเงินเดือนและสวัสดิการประจำ ถือหุ้นไม่เกินร้อยละ 0.5
ของบริษัท สามารถปกป้องผลประโยชน์ของผู้ถือหุ้น
ดูแลไม่ให้เกิดความขัดแย้งเกี่ยวกับผลประโยชน์และสามารถเข้าประชุมร่วมกับคณะกรรมการเพื่อตัดสินใจในกิจการที่สำคัญของบริษัทได้

9) การควบรวมหรือแบ่งแยกหน้าที่

ประธานกรรมการเป็นกรรมการอิสระและไม่เป็นบุคคลในคณะผู้บริหาร
เพื่อเป็นการแบ่งแยกหน้าที่ในการกำหนดนโยบายการกำกับดูแล
และการบริหารงานประจำออกจากกันอย่างชัดเจน
กรรมการทุกคนจะต้องสามารถแสดงความคิดเห็นได้อย่างเป็นอิสระเกี่ยวกับการดำเนินงานของบริษัท
และต้องมีอิสระในการวิจารณ์และคัดค้านต่อประเด็นใดก็ตามที่ขัดแย้งกับมุมมองของตนโดยไม่ถูกแทรกแซง
ในปี 2548
กรรมการบริษัทและคณะผู้บริหารสามารถดูแลบริษัทและปกป้องสิทธิประโยชน์ของผู้มีส่วนได้เสียได้อย่างมีประสิทธิภาพ

10) ค่าตอบแทนกรรมการและผู้บริหาร

ค่าตอบแทนคณะกรรมการได้กำหนดไว้อย่างเหมาะสม โปร่งใส
และเป็นไปตามข้อกำหนดในข้อบังคับของบริษัท และต้องได้รับการอนุมัติจากที่ประชุมผู้ถือหุ้น

บริษัทได้มีการกำหนดอัตราค่าตอบแทนสำหรับคณะกรรมการตรวจสอบและคณะผู้บริหาร
ให้เหมาะสมกับตำแหน่งและหน้าที่ความรับผิดชอบ
ค่าตอบแทนคณะกรรมการและผู้บริหารมีรายละเอียดดังที่แสดงในตารางด้านล่างนี้

  --------- ---------------------------------------- ------------ ------------
  กรรมการ   ค่าตอบแทน                                 2548         2547

            ค่าเบี้ยประชุม ค่าบริการ เบี้ยบำนาญ              7,522,557    6,750,577
            และการเบิกเงินทดรองจ่าย                                  

  ผู้บริหาร    เงินเดือน เงินโบนัส และอื่นๆ                   38,046,004   41,831,282

            รวม                                      45,568,561   48,581,859
  --------- ---------------------------------------- ------------ ------------

11) การประชุมคณะกรรมการ

ในการประชุมคณะกรรมการบริษัทฯ
แต่ละครั้งมีกรรมการเข้าประชุมครบจำนวนเป็นองค์ประชุมตามข้อบังคับบริษัท ตลอดปีนี้
บริษัทมีการประชุมคณะกรรมการ 4 ครั้ง คณะกรรมการบริษัทได้กำหนดวันประชุมทุกๆ 3 เดือน
ในการประชุมแต่ละครั้งจะมีการกำหนดวาระที่ชัดเจนและจัดทำเอกสารต่างๆประกอบ
เวียนให้กรรมการได้ศึกษาก่อนล่วง
หน้าเป็นเวลาพอสมควรเพื่อกรรมการจะได้ศึกษาทำความเข้าใจก่อนการประชุม
ประธานกรรมการจะเป็นผู้ดำเนินการประชุมตามวาระการประชุม ซึ่งใช้เวลาประมาณ 1 – 3
ชั่วโมง สำหรับการประชุมในแต่ละครั้ง
เลขานุการของบริษัทมีหน้าที่เก็บรวบรวมเอกสารที่เกี่ยวข้องและรายงานการประชุม
เพื่อให้ฝ่ายที่เกี่ยวข้องสามารถตรวจสอบได้

12) คณะอนุกรรมการ

คณะกรรมการบริษัทได้มีการแต่งตั้งกรรมการอิสระจำนวน 3 ท่าน เป็นคณะกรรมการตรวจสอบ
เมื่อวันที่ 29 มกราคม 2546 โดยมีวาระการดำรงตำแหน่ง 3 ปี
และจะนำเสนอความเห็นต่อที่ประชุมผู้ถือหุ้นเพื่อพิจารณาแต่งตั้งใหม่ในกรณีที่หมดวาระ ในปี 2548
คณะกรรมการตรวจสอบมีการประชุม 4 ครั้ง วาระการประชุมถูกส่งให้คณะกรรมการล่วงหน้า 7 วัน
คณะกรรมตรวจสอบได้พิจารณาวาระสำคัญๆตามหน้าที่ที่ได้รับมอบหมายโดยคณะกรรมการบริษัท
นอกจากนี้
รายงานของคณะกรรมการตรวจสอบที่จะแจ้งแก่ผู้ถือหุ้นยังได้รับการตีพิมพ์รวมอยู่ในรายงานประจำปีฉบับนี้

13) ระบบการควบคุมและการตรวจสอบภายใน

บริษัทได้ให้ความสำคัญต่อระบบการควบคุมและการตรวจสอบภายในเพื่อให้เกิดการบริหารงานที่โปร่งใส
รวมถึงการบริหารความเสี่ยง
เพื่อป้องกันหรือลดความเสียหายที่อาจจะเกิดขึ้นต่อการดำเนินธุรกิจของบริษัท
เพื่อให้บรรลุวัตถุประสงค์ดังกล่าว บริษัทได้กำหนดกรอบการทำงานการ
รวมถึงการควบคุมภายในที่ชัดเจน จัดทำรายงานการปฏิบัติตามข้อบังคับ กฎหมายที่เกี่ยวข้อง
เป็นรายเดือน การจัดทำรายงานสรุปโดยให้ผู้บริหารระดับสูงสามารถตรวจสอบการทำงานประจำวัน
และทำรายงานเสนอต่อคณะกรรมการตรวจสอบเพื่อการพิจารณาในที่ประชุม
กรอบการทำงานดังกล่าวช่วยให้สามารถควบคุมและตรวจสอบได้อย่างอิสระ
เพื่อให้มั่นใจได้ว่าการดำเนินงานหลักๆ
และกิจกรรมทางการเงินที่สำคัญของบริษัทเป็นไปตามกฎระเบียบที่วางเอาไว้

14) รายการระหว่างกันของผู้เกี่ยวข้อง

รายละเอียดรายการระหว่างกันของผู้เกี่ยวข้องถูกเปิดเผยในหมายเหตุประกอบงบการเงิน ข้อ 6
นอกจากนี้ ยังมีรายละเอียดเพิ่มเติมในหัวข้อ “รายการระหว่างกัน” ตีพิมพ์ในรายงานฉบับนี้ด้วย
คณะกรรมการตรวจสอบได้ดำเนินการตรวจสอบรายการระหว่างกันของผู้เกี่ยวข้อง
และพิจารณาแล้วว่ารายการดังกล่าวเป็นไปอย่างเปิดเผย และมีการซื้อขายในราคาที่เป็นธรรม

15) ความสัมพันธ์กับผู้ลงทุน

คณะกรรมการบริษัทได้ตระหนักถึงความสัมพันธ์กับผู้ลงทุนในการที่จะได้รับข้อมูลข่าวสาร
ทั้งด้านการเงินและนอกภาคการเงิน โดยถูกต้อง ครบถ้วน โปร่งใสและทั่วถึง
ซึ่งข้อมูลดังกล่าวจะมีการเปิดเผยผ่านตลาดหลักทรัพย์แห่งประเทศไทย
และถือว่ามีความสำคัญต่อการตัดสินใจของผู้ลงทุน ผู้ถือหุ้น นักวิเคราะห์ และประชาชนทั่วไป
เพื่อช่วยให้ทุกฝ่ายสามารถทำการตัดสินใจได้อย่างถูกต้องเหมาะสม

บริษัทได้มอบหมายให้สำนักงานเลขานุการบริษัทเป็นหน่วยงานที่รับผิดชอบในการทำหน้าที่ประสานงานและตอบข้อซักถามของผู้ถือหุ้นและผู้ลงทุน
ท่านสามารถสอบถามข้อมูลต่างๆ ของบริษัทได้ที่หมายเลขโทรศัพท์ 0-2253-6745-54 (ต่อ 2201)
หรือที่ e-mail address : mayuree@thairayon.com

5. การดูแลเรื่องการใช้ข้อมูลภายใน

บริษัทฯ มีนโยบายและวิธีการในการป้องกันและดูแลผู้บริหารในการใช้ข้อมูลภายในของบริษัทฯ
ไปเพื่อประโยชน์ส่วนตนโดยการกำหนดให้ผู้บริหารและเจ้าหน้าที่ที่มีส่วนล่วงรู้ข้อมูลภายในต้องรายงานการได้มาหรือจำหน่ายไปซึ่งหลักทรัพย์ของบริษัทฯ
ภายใน 3 วันหลังการซื้อขายหรือการโอนหลักทรัพย์
และห้ามการกระทำอันเป็นการแสวงประโยชน์ส่วนตนจากข้อมูลภายในที่ตนล่วงรู้ก่อนการเปิดเผยสู่สาธารณะ
รวมถึงการควบคุมและป้องกันการนำข้อมูลไปวิเคราะห์ราคาในการซื้อขายหลักทรัพย์
ตลอดจนสนับสนุนระบบการควบคุมภายในที่มีประสิทธิภาพและมีประสิทธิผล
หากไม่ปฏิบัติตามถือเป็นความผิดทางวินัยตามข้อบังคับการทำงาน

นอกจากนี้
บริษัทยังมีข้อกำหนดเพื่อไม่ให้ผู้บริหารหรือหน่วยงานที่ได้รับทราบข้อมูลภายในเปิดเผยข้อมูลภายในแก่บุคคลภายนอก
หรือบุคคลที่ไม่มีหน้าที่เกี่ยวข้อง และไม่ซื้อขายหลักทรัพย์ของบริษัทในช่วง 1 เดือน
ก่อนที่งบการเงินเผยแพร่ต่อสาธารณชน

6. บุคลากร

จำนวนพนักงาน ณ วันที่ 30 กันยายน 2548 มีจำนวน 782 คน
โดยมีค่าใช้จ่ายเกี่ยวกับพนักงานเป็นจำนวนเงินทั้งสิ้น 351 ล้านบาท
บริษัทไม่มีการเปลี่ยนแปลงจำนวนพนักงานอย่างเป็นนัยสำคัญ ลักษณะของผลตอบแทนของพนักงาน
ได้แก่ เงินเดือน โบนัส ค่าล่วงเวลา เงินสมทบกองทุนสำรองเลี้ยงชีพ
ตลอดจนเงินผลประโยชน์เมื่อเกษียณอายุ

กองทุนสำรองเลี้ยงชีพพนักงาน

บริษัทฯและพนักงานได้ร่วมกันจดทะเบียนจัดตั้งกองทุนสำรองเลี้ยงชีพตามพระราชบัญญัติ
กองทุนสำรองเลี้ยงชีพ พ.ศ. 2530
ซึ่งประกอบด้วยเงินที่พนักงานจ่ายสะสมและเงินที่บริษัทฯจ่ายสมทบให้
กองทุนสำรองเลี้ยงชีพนี้บริหารโดยบริษัทหลักทรัพย์จัดการกองทุน เอ็มเอฟซี จำกัด (มหาชน)
และจะจ่ายให้กับพนักงานในกรณีที่ออกจากงานตามระเบียบว่าด้วยกองทุนสำรองเลี้ยงชีพของบริษัทฯ
ในระหว่างปีสิ้นสุดวันที่ 30 กันยายน 2548 บริษัทฯได้จ่ายเงินสมทบกองทุนเป็นจำนวนประมาณ 7.9
ล้านบาท (2547 : 7.8 ล้านบาท)

นอกจากนี้ บริษัทยังมีสวัสดิการในด้านต่างๆ เช่น การประกันสุขภาพหมู่ ตรวจสุขภาพประจำปี
หอพักพนักงาน ตลอดจนการส่งไปฝึกอบรม หรือจัดสัมมนาประจำปี
เพื่อพัฒนาบุคลากรของบริษัทให้มีคุณภาพมากยิ่งขึ้น

นโยบายในการพัฒนาพนักงาน

บริษัทฯ มีนโยบายในการส่งเสริมและพัฒนาความรู้ ความชำนาญ
และทักษะในการปฏิบัติงานของพนักงานอย่างต่อเนื่องสม่ำเสมอ ด้วยการจัดฝึกอบรมภายใน
จัดส่งไปรับการฝึกอบรมภายนอก รวมทั้งการศึกษางานดูงานทั้งในและต่างประเทศ
เพื่อพัฒนาความสามารถในการตอบสนองต่อความต้องการของผู้บริโภคและสังคม ปรับองค์กรไปสู่
ความเป็นองค์กรแห่งการเรียนรู้ ที่มีความลึกในธุรกิจของตน